62023CO0310_INF
Unionin tuomioistuimen määräys (kahdeksas jaosto) 27.11.2023 –Groupama Asigurări
(asia C-310/23)
(Ennakkoratkaisupyyntö – Unionin tuomioistuimen työjärjestyksen 99 artikla – Vastaus, joka on selvästi johdettavissa oikeuskäytännöstä – SEUT 267 artikla – Unionin tuomioistuimen aikaisemman tuomion tulkinta – Oikeudellinen yhteistyö yksityisoikeudellisissa asioissa – Asetukset (EY) N:o 864/2007 ja (EY) N:o 593/2008 – Puoliperävaunua vetäneen ajoneuvon aiheuttama onnettomuus – Ajoneuvo ja puoliperävaunu, jotka ovat eri vakuutuksenantajien vakuuttamia – Onnettomuus, joka on sattunut muussa kuin siinä jäsenvaltiossa, jossa vakuutussopimukset on tehty – Vakuutuksenantajien välinen takautumiskanne – Sovellettava laki)
1.
Ennakkoratkaisukysymykset – Unionin tuomioistuimen toimivalta – Toimielinten säädökset, päätökset ja muut toimet – Unionin tuomioistuimen aikaisemman tuomion perustelujen tulkinta – Kuuluminen soveltamisalaan
(SEUT 267 artiklan ensimmäisen kohdan b alakohta)
(ks. 18 ja 19 kohta sekä tuomiolauselman 1 kohta)
2.
Oikeudellinen yhteistyö yksityisoikeudellisissa asioissa – Sopimusvelvoitteisiin sovellettava laki – Asetus N:o 593/2008 – Sopimukseen perustumattomiin velvoitteisiin sovellettava laki – Asetus N:o 864/2007 – Puoliperävaunua vetäneen ajoneuvon aiheuttama onnettomuus, kun nämä ajoneuvot ovat eri vakuutuksenantajien vakuuttamia – Vakuutuksenantajien välinen takautumiskanne – Korvausvelvollisuuden jakaminen – Vetoajoneuvon vakuutuksenantajan mahdollisuus käyttää vahingonkärsijän oikeuksia puoliperävaunun vakuutuksenantajaa vastaan – Sovellettava laki
(Euroopan parlamentin ja neuvoston asetuksen N:o 593/2008 7 artikla ja Euroopan parlamentin ja neuvoston asetuksen N:o 864/2007 4 artikla ja sitä seuraavat artiklat)
(ks. 21 ja 22 kohta sekä tuomiolauselman 2 kohta)
Ratkaisu
1)
SEUT 267 artiklan ensimmäisen kohdan b alakohtaa on tulkittava siten, että kansallinen tuomioistuin, joka on epävarma toisen kansallisen tuomioistuimen esittämästä ennakkoratkaisupyynnöstä annetun unionin tuomioistuimen ennakkoratkaisutuomion perustelujen tulkinnasta, voi esittää unionin tuomioistuimelle ennakkoratkaisukysymyksiä kyseisten perustelujen tulkinnasta.
2)
Sopimusvelvoitteisiin sovellettavasta laista 17.6.2008 annettua Euroopan parlamentin ja neuvoston asetusta (EY) N:o 593/2008 (Rooma I) ja sopimukseen perustumattomiin velvoitteisiin sovellettavasta laista 11.7.2007 annettua Euroopan parlamentin ja neuvoston asetusta (EY) N:o 864/2007 (Rooma II)
on tulkittava siten, että
sellaisen takautumiskanteen yhteydessä, jonka vetoajoneuvon vakuutuksenantaja, joka on korvannut mainitun ajoneuvon kuljettajan aiheuttamasta onnettomuudesta johtuneet vahingot vahingonkärsijälle, on nostanut tässä onnettomuustilanteessa kyseiseen ajoneuvoon kytketyn puoliperävaunun vakuutuksenantajaa vastaan, on ensiksi selvitettävä asetuksen N:o 864/2007 4 artiklan ja sitä seuraavien artiklojen nojalla määräytyvän sovellettavan lain mukaisesti, onko kyseiselle vahingonkärsijälle maksettavat vahingonkorvaukset jaettava ja missä määrin ne on jaettava mahdollisesti tasaosuuksina yhtäältä asianomaisen vetoajoneuvon kuljettajan ja haltijan ja toisaalta tähän ajoneuvoon kytketyn puoliperävaunun haltijan kesken ja siis kyseisen ajoneuvon vakuutuksenantajan ja kyseisen puoliperävaunun vakuutuksenantajan kesken. Toiseksi on selvitettävä, onko asetuksen N:o 593/2008 7 artiklan nojalla määräytyvän kyseessä olevaan vakuutussopimukseen sovellettavan lain mukaisesti kyseisen vetoajoneuvon vakuutuksenantajalla, joka on maksanut vahingonkorvauksen kyseiselle vahingonkärsijälle, mahdollisuus oikeuksien siirtymisen perusteella käyttää vahingonkärsijän oikeuksia kyseisen puoliperävaunun vakuutuksenantajaa kohtaan, sellaisina kuin nämä asetuksen N:o 864/2007 4 artiklan ja sitä seuraavien artiklojen nojalla määräytyvässä sovellettavassa laissa tunnustetaan.